REPUBLIKA SRBIJA

NARODNA SKUPŠTINA

Odbor za zdravlje i porodicu

18. Broj: 06-2/180-22

5. decembar 2022. godine

B e o g r a d

ZAPISNIK

TREĆE SEDNICE ODBORAZA ZDRAVLjE I PORODICU

ODRŽANE 2. DECEMBRA 2022. GODINE

Sednica je počela u 11,00 časova.

Sednici je predsedavao doc. dr prim. Darko Laketić, predsednik Odbora.

Sednici su prisustvovali članovi Odbora: Jana Mateović, dr Nada Macura, Biljana Ilić Stošić, mr Svetlana Milijić, Marija Todorović, dr Marko Bogdanović, Marija Vojinović, dr Zoran Zečević, Marija Jevđić, dr Muamer Bačevac i Boško Obradović.

Sednici Odbora su prisustvovali zamenici članova Odbora: Srđan Simić (prof. dr Zoran Radojičić) i prof. dr Mirka Lukić Šarkanović (prof. dr Vladimir Đukić).

Sednici nisu prisustvovali članovi Odbora: dr sci. med. Sanda Rašković Ivić, Đorđo Đorđić i Selma Kučević, kao ni njihovi zamenici.

Sednici Odbora prisustvovali su i predstavnici Ministarstva zdravlja: dr Mirsad Đerlek, državni sekretar, Snežana Simić, načelnik Odeljenja za finansijske poslove i Sanja Tomić Mihajlović, rukovodilac Grupe za finansijsko planiranje i pripremu budžeta; Ministarstva za brigu o porodici i demografiju: prof. dr Darija Kisić Tepavčević, ministar; Stana Božović, državni sekretar i saradnici Jelena Lalatović, Milena Antić Janić i Dragan Knežević; Ministarstva finansija: Olivera Ružić Poparić i Dragana Nešić, viši savetnici u Sektoru budžeta; Republičkog fonda za zdravstveno osiguranje: prof. dr Sanja Radojević Škodrić, v.d. direktora RFZO-a i Svetlana Tadin, direktor Sektora za ekonomske poslove RFZO-a.

Pre utvrđivanja dnevnog reda, predsednik Odbora doc. dr prim. Darko Laketić obavestio je članove Odbora da je polazeći od delokruga ovog odbora, u predloženi dnevni red treće sednice, uvrstio i Razdeo 34, Predloga zakona o budžetu Republike Srbije za 2023. godinu, koji se odnosi na Ministarstvo za brigu o porodici i demografiju, i to na sugestiju narodnog poslanika Boška Obradovića, koju je izneo na prethodnoj sednici Odbora za zdravlje i porodicu, kada je razmatran rebalans budžeta Repulike Srbije za 2022. godinu.

Na predlog predsednika Odbora, većinom glasova, usvojen je sledeći:

D n e v n i r e d

1. Razmatranje Predloga zakona o budžetu Republike Srbije za 2023. godinu,

Razdeo 27 - Ministarstvo zdravlja i Razdeo 34 – Ministarstvo za brigu o porodici i demografiju, sa Predlogom odluke o davanju saglasnosti na Finansijski plan Republičkog fonda za zdravstveno osiguranje za 2023. godinu, koji je podnela Vlada, u načelu.

Pre izjašnjavanja o zapisniku sa prethodne sednice, Boško Obradović je pohvalio autentičan i detaljno urađen zapisnik, i zahvalio predsedniku Odbora jer je uvažio njegovu napomenu i uvrstio u dnevni red sednice ovog odbora, da se razmatra budžet i delatnost Ministarstva za brigu o porodici i demografiju, što smatra izuzetno značajnim.

Zatim je, bez primedaba, usvojen Zapisnik druge sednice Odbora, koja je održana 6. novembra 2022. godine.

**Prva tačka dnevnog reda:** Razmatranje Predloga zakona o budžetu Republike Srbije za 2023. godinu, Razdeo 27 - Ministarstvo zdravlja i Razdeo 34 – Ministarstvo za brigu o porodici i demografiju, sa Predlogom odluke o davanju saglasnosti na Finansijski plan Republičkog fonda za zdravstveno osiguranje za 2023. godinu, u načelu.

Prim. doc. dr. Darko Laketić, predsednik Odbora, podsetio je da je Predlog zakona o budžetu Republike Srbije za 2023. godinu, sa pratećim aktima, u skupštinskoj proceduri od 18. novembra ove godine, te da pre pretresa na sednici Narodne skupštine, saglasno članu 173. Poslovnika Narodne skupštine, predlog budžeta mogu da razmatraju odbori Narodne skupštine, u skladu sa svojim delokrugom, koji svoje izveštaje dostavljaju nadležnom Odboru za finansije, republički budžet i kontrolu trošenja javnih sredstava. U okviru delokruga Odbora za zdravlje i porodicu je da razmatra predlog zakona i drugog opšteg akta i druga pitanja iz oblasti: zdravstvene zaštite, sistema i organizacije zdravstvene delatnosti, sistema zdravstvenog osiguranja, zaštite stanovništva od zaraznih bolesti, ali i pitanja porodično pravne zaštite, braka, planiranja porodice i društvene brige o porodici, kao i druga pitanja iz oblasti zdravstva kojima se obezbeđuju potrebni pravni uslovi za uređivanje sistema zaštite, očuvanja i unapređenja zdravlja stanovništva.

Saglasno članu 79. Poslovnika Narodne skupštine, prvo je dao reč predstavnicima predlagača akta.

Dr Mirsad Đerlek, državni sekretar Ministarstva zdravlja, istakao je da ukupan budžet za Ministarstvo zdravlja za 2023. godinu iznosi 31.653.636.000 dinara, a obuhvata Minstarstvo zdravlja i Upravu za biomedicinu. Planirana sredstva za Ministarstvo zdravlja (glava 27.0) iznose 31.591.080.000 dinara, a za Upravu za biomedicinu (glava 27.1) iznose 62.556.000 dinara. Izneo je da se Ministarstvo zdravlja finansira kroz šest programa i potom naveo predviđena sredstva za ove programe, kao i osnovne aktivnosti istih. Za Program 1801-Uređenje i nadzor u oblasti zdravstva predviđeno je 925.979.000 dinara ili 2,93%učešća u budžetu Ministarstva zdravlja, a obuhvata aktivnosti u vezi sa uređenjem zdravstvenog sistema i sadrži rashode za zaposlene i tekuće troškove ministarstva, koji su prikazani kroz pet programskih aktivnosti i to: Uređenje zdravstvenog sistema, Nadzor zdravstvenih ustanova, Sanitarni nadzor, Nadzor u oblasti lekova i medicinskih sredstava i psihoaktivnih kontrolisanih supstanci i prekursora, kao i Administracija i upravljanje. Za Program 1802-Preventivna zdravstvena zaštita predviđeno je 1.961.690.000 dinara ili 6.21% učešća u budžetu Ministarstva zdravlja, a realizuje se kroz 13 projekata, od kojih su najznačaniji: Podrška radu Instituta „Dr Milan Jovanović Batut“ u iznosu od 437.092.000 dinara; Podrška radu instituta i zavoda za javno zdravlje u iznosu 1.288.279.000 dinara; Omasovljavanje dobrovoljnog davalaštva krvi u iznosu od 26.000.000 dinara; Virusološki nadzor infektivnih bolesti, projekat koji sprovodi „Torlak“ u iznosu od 60.190.000 dinara; Unapređenje dostupnosti zdravstvene zaštite romskoj populaciji u iznosu od 48.800.000 dinara; Podrška aktivnostima udruženja građana u oblasti prevencije i kontrole HIV infekcije u iznosu od 83.329.000 dinara i Prevencija oboljenja izazvanih humanim papiloma virusom u iznosu od 1.500.000 dinara. Za Program 1803-Razvoj kvaliteta i dostupnosti zdravstvene zaštite predviđeno je 3.880.118.000 dinara ili 12.28 % učešća u budžetu Ministarstva, a realizuje se kroz 14 projekata/programskih aktivnosti, od kojih najveće učešće imaju: Zdravstvena zaštita lica na izdržavanju kazne zatvora i pružanja hitne medicinske pomoći osobama nepoznatog prebivališta u iznosu od 300.000.000 dinara; Lečenje oboljenja, stanja ili povreda koje se ne mogu uspešno lečiti u Republici Srbiji u iznosu od 333.000.000 dinara; Programi Crvenog krsta Srbije u iznosu od 300.000.000 dinara su usmereni na socijalno ugroženo stanovništvo, posebno na decu, stara lica i izbeglice; Izvršavanje mera bezbednosti obaveznog psihijatrijskog lečenja i čuvanja u zdravstvenoj ustanovi u iznosu od 300.000.000 dinara i „Hitan odgovor Republike Srbije na COVID–19“ u iznosu od 2.050.577.000 dinara, koji je finansiran od strane Međunarodne banke za obnovu i razvoj i traje do avgusta 2023. godine. Za Program 1807- Razvoj infrastrukture zdravstvenih ustanova predviđeno je 12.294.867.000 dinara ili 38.92% učešća u budžetu Ministarstva zdravlja i obuhvata 9 projekata, od kojih najveće učešće imaju: Izgradnja i opremanje zdravstvenih ustanova u državnoj svojini čiji je osnivač Republika Srbija u iznosu od 3.000.000.000 dinara; Informatizacija zdravstvenog sistema u jedinstveni informacioni sistem u iznosu od 1.500.000.000 dinara, koja obuhvata: planirana proširenja elektronskog recepta za B i C listu lekova u sekundarnim i tercijarnim ustanovama zdravstvene zaštite; proširenje portala E-zdravlje, za samoprocenu; integraciju lokalnih zdravstvenih informacionih sistema (ZIS) sa centralnim servisima; sistem za davanje konzilijarnih rešenja elektronskim putem i primenu veštačke inteligencije u oblasti radiologije; Projekat „Koordinacija, nadzor i kontrola rekonstrukcije kliničkih centara Beograd, Kragujevac, Niš i Novi Sad“ u iznosu 211.392.000 dinara; Rekonstrukcija Univerzitetskog kliničkog centra Vojvodine, Novi Sad u iznosu od 2.821.600.000 dinara; Rekonstrukcija Univerzitetskog kliničkog centra Srbije u iznosu od 4.281.300.000 dinara. Ovaj projekat obuhvata izgradnju nove zgrade, rekonstrukciju stare i rehabilitaciju zgrada u unutrašnjem krugu UKC Srbije, kao i nabavku medicinske opreme. ''Razvoj zdravstva 2 - dodatno finansiranje'' u iznosu od 387.975.000 dinara. Takođe, Međunarodna banka za obnovu i razvoj odobrila je zajam u iznosu od 29,1 milion evra za sprovođenje „Drugog projekta razvoja zdravstva Srbije“ i 25 miliona evra za sprovođenje „Dodatnog finansiranja za DPRZS“. Za Program 1808 -Podrška ostvarenju prava iz obaveznog zdravstvenog osiguranja predviđeno je 12.510.000.000 dinara ili 39.6% učešća u budžetu Ministarstva zdravlja i obuhvata transfere RFZO-u u iznosu od 12.210.000.000 dinara, koji obuhvataju: zdravstvenu zaštitu lica koja se smatraju osiguranicima po članu 16. stav 1. Zakona o zdravstvenom osiguranju u iznosu od 4.600.000.000 dinara; naknadu zarade u slučaju privremene sprečenosti za rad zbog bolesti ili komplikacija u vezi sa održavanjem trudnoće u iznosu od 3.300.000.000 dinara; zdravstvenu zaštitu lica obolelih od retkih bolesti u iznosu od 4.300.000.000 dinara i podršku aktivnostima Banke reproduktivnih ćelija u iznosu od 10.000.000 dinara. Za Program 1809-Prevencija i kontrola vodećih hroničnih nezaraznih bolesti predviđeno je 18.426.000 dinara ili 0.06 % učešća u budžetu MZ, a obuhvata pet projekata/programskih aktivnosti: Podrška radu Kancelarije za kontrolu duvana u iznosu od 1.000.000 dinara; Podrška aktivnostima zdravstvenih ustanova u oblasti onkološke zdravstvene zaštite u iznosu od 8.000.000 dinara; Podrška aktivnostima zdravstvenih ustanova u oblasti kardiovaskularne zdravstvene zaštite u iznosu od 6.000.000 dinara. Za implementaciju Nacionalnog programa za palijativno zbrinjavanje dece predviđeno je 1.840.000 dinara, a ovaj program partnerski realizuju Institut za zdravstvenu zaštitu majke i deteta Srbije ''Dr Vukan Čupić'' i Univerzitetska dečja klinika, dok je za unapređenje radionuklidne teranostike u Centru za nuklearnu medicinu Univerzitetskog kliničkog centra Srbije predviđeno 1.586.000 dinara. U okviru Uprave za biomedicinu planirana su sredstva u ukupnom iznosu od 62.556.000 dinara i obuhvataju dva projekta: Uređenje Uprave u oblasti biomedicine u iznosu od 19.556.000 dinara i Uspostavljanje Nacionalnog programa za presađivanje ljudskih organa u Republici Srbiji u iznosu od 43.000.000 dinara.

Prof. dr Darija Kisić Tepavčević, ministar za brigu o porodici i demografiju, navela je da ukupna sredstva za Razdeo 34 - Ministarstvo za brigu o porodici i demografiju iznose oko jednu milijardu dinara, uz napomenu da se isplate prava iz oblasti porodično-pravne zaštite još uvek obavljaju iz budžeta Ministarstva za rad, zapošljavanje, boračka i socijalna pitanja, odnosno sektora u okviru ovog ministarstva, imajući u vidu da se u prethodnom mandatu izdvojilo novo ministarstvo, koje će uskoro preuzeti sve svoje obaveze. Istakla je da su izmenama Zakona o finansijskoj podršci porodici sa decom, u aprilu i decembru 2021. godine, izdvajanja države za prvorođeno dete povećana sa 100.000 na 300.000 dinara, kao i to da se prvi put uz roditeljski dodatak, koji se redovno dobija za drugo, treće i četvrto dete, izdvaja jednokratna finansijska pomoć za drugo i treće dete u iznosu od 100.000 dianra. Zatim, krajem decembra prošle godine doneta je prva uredba o dodeli subvencija pri kupovini prvog stana u iznosu do 20.000 evra za majke koje rode od 1. januara 2022. godine, a koje nemaju nekretninu na području Republike Srbije. Dodatna izdvajanja koja prate izmene ovog zakona iznose oko 20 milijardi dinara. Navela je da se ove godine oko 87 milijardi dinara isplaćuje na prava iz oblasti porodično pravne zaštite, što je u odnosu na prošlu godinu više za 23 milijarde dinara, te podvukla da finansijsku podršku porodici treba sagledati u celokupnom paketu porodično pravne zaštite, koji se u ovom momentu isplaćuje iz budžeta drugog ministarstva, iako su zakoni i druga prateća podzakonska akta u nadležnosti Ministarstva za brigu o porodici i demografiju. Najavila je da će se projektne aktivnosti koje sada vode nevladine organizacije i kojima su ovim budžetom namenjena raspoloživa sredstva za Razdeo 34, od naredne godine preneti na lokalne samouprave. Procenom konkretnih potreba lokalne samouprave, uz koordinaciju ovog ministarstva, sredstva će namenski biti raspoređena i preusmerena na aktivnosti, kao što su povećanje kapaciteta vrtića ili na bilo koji drugi vid podrške porodici. S obzirom na to da je ovo jedan kompletan koncept, napomenula je da od naredne godine, kada se raspišu konkursi za lokalne samouprave, očekuje pomoć i podršku svih, kako bi se u okviru raspoloživog budžeta identifikovalo gde je najbolje opredeliti sredstva. Dodala je da se za ovaj kratak period Ministarstvo trudilo da animira sve druge aktere i da su prvi znaci obećavajući jer je briga o porodici deo aktivnosti svakog ministarstva, te je izrazila nadu da će predviđeni budžet, koji je mali i striktno opredeljen za projektne aktivnosti, uz zajedničku aktivnost svih, biti ''ne tako mali'' i da će ta sredstva, ako se ulože na pravi način doneti uskoro i brzo vidljive rezultate.

Olivera Ružić Poparić, viši savetnik u Sektoru budžeta Ministarstva finansija, dodala je da je budžet pored izdataka za ova dva razdela, obuhvatio i brojne druge izdatke, kao što su izdaci za plate i penzije, izgradnju infrastrukturnih projekata, ublažavanje energetske krize, kao i za mnoge druge rashode i izdatke u skladu sa nadležnošću ministarstava.

Svetlana Tadin, direktor Sektora za ekonomske poslove RFZO-a, navela je da ukupno planirani prihodi i primanja, kao i rashodi i izdaci RFZO-a za 2023. godinu iznose 463,2 milijardi dinara, i za 34,3 milijarde dinara su veći u odnosu na Finansijski plan za 2022. godinu, što predstavlja rast od 8,00% . Finansijski plan za 2023. godinu sačinjen je u skladu sa parametrima koje je dostavilo Ministarstvo finansija 8. novembra 2022. godine. Nacrtom revidirane Fiskalne strategije za 2023. godinu sa projekcijama za 2024. i 2025. godinu i dogovorom sa predstavnicima Ministarstva finansija, kojima su utvrđeni ukupni planirani prihodi i primanja u iznosu od 458,2 milijardi dinara, od toga za doprinose za zdravstveno osiguranje 286,4 milijardi dinara i za transfer iz budžeta 83,4 milijardi dinara. Za pripremu ovog finansijskog plana korišćeni su sledeći podaci: ostvareni prihodi i primanja i izvršeni rashodi i izdaci u periodu januar – oktobar 2022. godine; visina obaveza po vrstama sa projekcijom na godišnji nivo; podaci Republičkog fonda za PIO i Nacionalne službe za zapošljavanje o planiranim transferima Republičkom fondu; podaci prikupljeni od zdravstvenih ustanova čiji je osnivač Republika Srbija, autonomna pokrajina i jedinica lokalne samouprave; zaključci Vlade Republike Srbije i Odluka o izmenama Finansijskog plana Republičkog fonda za zdravstveno osiguranje za 2022. godinu. Strukturu planiranih prihoda i primanja za 2023. i 2022. godinu čine: ukupno planirani doprinosi za zdravstveno osiguranje, koji iznose 291,4 milijardi dinara i u odnosu na plan za 2022. godinu su uvećani 27,3 milijardi dinara; transferi od budžeta, koji iznose 83,4 milijardi dinara i manji su za 7,2 milijardi dinara u odnosu na Finansijski plan; transferi od Organizacija za obavezno socijalno osiguranje, koji iznose 77,7 milijardi dinara i u odnosu na plan za 2022. godinu su uvećani za 12,5 milijardi dinara, po osnovu većih transfera od Fonda za PIO, kao i ostali prihodi i primanja, koji iznose 10,7 milijardi dinara i veći su za 1,6 milijardu dinara u odnosu na 2022. godinu. Strukturu planiranih rashoda i izdataka za 2023. i 2022. godinu čine: rashodi zdravstvene zaštite, koji iznose 414,3 milijardi dinara i uvećani su za 54,5 milijardi dinara u odnosu na plan za 2022. godinu. Ovo uvećanje se odnosi na: plate zaposlenih u primarnoj, sekundarnoj i tercijarnoj zdravstvenoj zaštiti za 21,1 milijardi dinara zbog najavljenog uvećanja od 12,5%; lekove i medicinska sredstva za 17,5 milijardi dinara; uvoz doniranog reproduktivnog materijala za vantelesnu oplodnju; uvođenje novih medicinskih tehnologija, pružanje usluga preventivne zdravstvene zaštite, smanjenje Lista čekanja i dr; ostale namene za zdravstvenu zaštitu (energente, materijalne i ostale troškove, ishranu i dr.) za 8,1 milijardi dinara - rast cena energenata, ishrane, materijalnih i ostalih troškova); lekovi na recept za 5,4 milijardi dinara, zbog inovativnih lekova 3,5 milijardi i zbog godišnjeg rasta potrošnje 1,9 milijardi dinara; stomatologija za 0,8 milijardi dinara – zbog rasta plata od 12,5%; pomagala i naprave za 0,7 milijardi dinara; rehabilitacioni centri za 0,6 milijardi dinara zbog rasta cena usluga i ustanove socijalne zaštite za 0,2 milijardi dinara zbog rasta plata od 12,5%, kao i zbog troškova lekova i sanitetskog materijala. Zatim, rashodi za naknade osiguranim licima iznose 27,5 milijardi dinara (26,2 milijarde dinara bolovanja i 1,3 milijarde dinara putni troškovi), što je na nivou plana za 2022. godinu, kao i rashodi koje direktno finansira RFZO, koji su umanjeni za 22,2 milijarde dinara. Ovo umanjenje rashoda u najvećoj meri se odnosi na umanjenje rashoda za investiciona održavanja objekata, za nabavku materijala i ostalih dobara koji su u prethodnoj godini zbog epidemije COVID-19 bili planirani u većem iznosu u odnosu na Finansijski plan RFZO-a za 2023.godinu.

U diskusiji povodom ove tačke dnevnog reda učestvovali su: Boško Obradović, dr Zoran Zečević, Svetlana Milijić, dr Muamer Bačevac, prof. dr Mirka Lukić Šarkanović, Marija Jevđić i prim. doc. dr. Darko Laketić.

Boško Obradović je naveo značaj razvoja zdravstvene infrastrukture proteklih godina u Srbiji, uz napomenu da treba proveriti da li je sve to najpovoljnije urađeno, kao i koje firme su na tim poslovima bile angažovane, jer ne treba dozvoliti da najveći stepen korupcije bude u sistemu zdravstva, na šta je ukazivao i predsednik države. Naglasio je da sprečavanjem korupcije više sredstava ostaje u budžetu za ulaganje u zdravlje građana. Ukazao je na izuzetan značaj Ministarstva za brigu o porodici i demografiju i dodao da se poslanička grupa Srpski pokret Dveri–Patriotski blok, deset godina zalaže za formiranje ovog ministarstva, budući da je porodična politika suština njihovog delovanja. Predviđena sredstva u budžetu za ovo ministarstvo ocenio je kao izuzetno mala, posebno imajući u vidu značaj istog, kao i to da je demografski problem jedan od najvećih problema našeg društva. U Srbiji 40 hiljada ljudi više umre nego što se rodi, odnosno „izgubimo“ jedan grad godišnje, dok još toliko ljudi ode u inostranstvo. Naznake nedavno sprovedenog popisa stanovništva pokazuju da je u Srbiji za poslednjih deset godina manje oko 850 hiljada građana. Naglasio je da država jeste shvatila značaj ove teme, ali ne i to, da je ovo pitanje nad pitanjima i prioritet nad prioritetima. Zapravo, i da se sve snage društva i države upregnu u borbi protiv bele kuge, upitno je da li bi se izborili sa tim problemom, a posebno, smatra, to nema šanse sa ovako malim budžetim. S tim u vezi, jedan od predloga Srpskog pokreta Dveri je uvođenje poreske reforme u korist porodice, kako bi se poreskim merama podsticao natalitet i pružila podrška porodici. Primeri drugih zemalja u Evropi i svetu pokazuju da ove mere daju dobre rezultate, a neke od tih mera su umanjenje poreza na zaradu ili na imovinu kada zaposleni stupi u brak, kada dobije dete još veće umanjenje tih poreza, da bi u nekim slučajevima određena vrsta poreza bila ili ukinuta ili dosta smanjena. Na ovaj način država šalje poruku da brine o porodici i natalitetu. Kako je ovo jedna složena, sveobuhvatna i važna mera, dodao je da su Dveri spremne da zajedno sa Ministarstvom učestvuju u realizaciji ove inicijative. Kritički se osvrnuo na to što se u budžetu za 2023. godinu, za Razdeo 27 - Ministarstvo zdravlja, opredelilo za oko 3 milijarde dinara manje u odnosu na budžet tekuće godine, a posebno jer se štedelo na programima koji se odnose na razvoj kvaliteta i dostupnosti zdravstvene zaštite, kao i na prevenciju i kontrolu vodećih hroničnih nezaraznihoboljenja. Naime, pored pandemije korona virusa, naša zemlja se godinama suočava sa epidemijom bolesti srca, raznih karcinoma, dijabetesa i drugih hroničnih bolesti. Imajući u vidu da se i pored pomenutog smanjuje budžet za zdravstvo, izrazito negativno je ocenio izdvajanje milijardu evra za izgradnju nacionalnog stadiona. Zatim, kao jedina politička organizacija koja u ovom trenutku ima stručni savet za bioetiku, istakao je da Dveri smatraju biotečka pitanja izuzetno važnim u 21. veku. U vezi sa tim, kao problematične teme koje zahtevaju objašnjenje, naveo je aktivnosti Uprave za biomedicinu, povećanje budžetskih sredstava za ovu upravu, kao i teme bioinženjeringa i biotehnologije. Traži objašnjenje i u vezi sa potpisivanjem Sporazuma o uspostavljanju Centra Svetskog ekonomskog foruma za četvrtu industrijsku revoluciju, prvog takvog u regionu Zapadnog Balkana, potpisanog u Ženevi, 7. februara 2022. godine, prilikom čega je premijerka izjavila da je ovaj sporazum rezultat dugogodišnjeg zajedničkog rada Srbije i Ekonomskog foruma, te da od 2018. godine naša zemlja ima potpisan memorandum o razumevanju i da će ovaj centar biti usmeren na oblast razvoja veštačke inteligecije, biomedicine i biotehnologije. Smatra da se o ovome moralo raspravljati na sednicama Odbora i Narodne skupštine, te da o ovome ''ne može, a da se ne zna''. Zanima ga po kom osnovu premijerka potpisuje pomenuti sporazum i zbog čega je naša država lider u ovome. Takođe, da li je za Srbiju potrebno da bude lider u veštačkoj inteligenciji, imajući u vidu da pola Beograda nema kanalizaciju, kao i to da se smanjuje budžet za zdravstvo. Istakao je da su sve ove bitne teme, posebno tema bioetike i sugerisao da Odbor treba da ih razmatra, bez obzira na to što se oko nekih pitanja neće uvek složiti. Primera radi, naveo je pitanje abortusa kao vrlo osetljivo i teško pitanje koje ne treba ignorisati, posebno zbog velikog broja abortusa koji se izvrše u Srbiji, što predstavlja veliki udar na naš natalitet. Mišljenja je da ovaj odbor i Narodna skupština treba da se uhvate u koštac sa korenom problema, da se rešavaju uzroci problema a na samo posledice, te da treba utvrditi medicinske razloge zbog kojih svaki šesti par u Srbiji ne može da ima dete, odnosno da li je to zbog abortusa, NATO bombardovanja osiromašenim uranijom, zagađenog vazduha, stresa, nezdrave ishrane ili bilo kojeg drugog nezdravog stila života. S tim u vezi, dodao je da nema ništa protiv vantelesne oplodnje, ali smatra da prvo treba rešavati pomenuta pitanja.

Dr Zoran Zečević je ukazao na to da je Poslanička grupa Srpska stranka Zavetnici predlagala mnoge dobre stvari u cilju boljeg sistema zdravstvene zaštite, koje su važne za naše građane ali i za vladajuću tzv.''koktel koaliciju'', ali mu se čini da sve što opozicija predloži nailazi na otpor. Osvrnuo se na nekoliko stvari koje smatra bitnim za naš zdravstveni sistem, kao što su, pored ulaganja u objekte, ulaganja u kadrove i opremu, uz napomenu da sva ta ulaganja treba da budu transparentna i jasna. S tim u vezi, traži objašnjenje zašto se u KC Novi Sad ulaže 2.821.600.000 dinara, za KC Beograd 4.281.300.000, a za rekonstrukciju KC Kragujevac samo 59.600.000. Zanima ga da li to jasna poruka ljudima iz Šumadije da za lečenje treba da čekaju ili da idu u Beograd. Shodno tome, predložio je da ovaj odbor ode u Kragujevac i upozna se sa uslovima u kojima lekari tamo rade, uz napomenu da bi pokrenuo inicijativu da se određena sredstva iz ovog budžeta usmere na realizaciju i početak izgradnje jednog modernog i savremenog kliničkog centra u Kragujevcu, a da se postojeći centar pretvori u opštu bolnicu gde bi se lečili hronični pacijenti. Naveo je da se u okviru programa - Koordinacija, nadzor i kontrola rekonstrukcije univerzitetskih kliničkih centara Beograd, Kragujevac, Niš i Novi Sad, za usluge po ugovoru i specijalizovane usluge iz budžeta svakog meseca izdvaja 150.000 hiljada evra, te ga zanima koje to firme vrše pomenuti nadzor. Zatim, za usluge po ugovorima i dotacije međunarodnim i nevladinim organzacijama za program Podrške aktivnostima udruženjima građana u oblasti prevencije i kontrole HIV infekcije, ta dotacija iznosi 54.913.000 dinara, te pita da li je ovo poruka građanima da vladine organizacije nisu sposobne da se time bave, kao i koje su to nevladine organizacije angažovane u okviru ovog programa. Mišljenja je da ovaj odbor treba da se bavi novom organizacijom zdravstvene zaštite, da razmatra uvođenje koncepta porodičnog lekara, u čijem timu bi bio i socijalni radnik, da Ministarstvo za brigu o porodici i demografiju nadgleda te procese, te da se dođe do saznanja šta jednu prosečnu porodicu u Srbiji muči, kako živi, odnosno da se radi na prevenciji bolesti, ubistava itd. Predviđena budžetska sredstva za Ministarstvo za brigu o porodici i demografiju smatra jako malim, jer iznose manje od 0,1 % i dodao da sa tim budžetom neće biti nikakvog efekta. U vezi sa tim, naveo je sledeće stavke: u okviru Programa podrške porodici i deci, za usluge po ugovoru je izdvojeno 68.000.000 dinara; programa Koordinacija i sprovođenje politike u oblasti demografije, za dotacije nevladinim organizacijama izdvojeno je 50.000.000 miliona, programa Koordinacija i sprovođenje populacione politike, za dotacije nevladinim organizacijama predviđen je isti iznos 50.000.000 miliona, te pita da li to znači da nevladine organizacije vode brigu o našoj porodici. Efekat bombardovanja nuklearnim otpadom, efekat siromaštva i stresa, kao i svega ostalog su doveli do toga da se od januara do oktobra ove godine rodilo 51.401 dete, a umrlo oko 94.000 građana, odnosno Srbija je u prvih devet meseci izgubila grad veličine Aranđelovca. Stoga, slaže se sa stavom iz prethodne diskusije da na ovu temu treba više raditi. Ukazao je na situaciju kada zaposleni zbog toga što njegov poslodavac nije izmirio obaveze prema RFZO-u , ne može da koristi zdravstvene usluge, a s obzirom na to da RFZO taj dug kasnije naplati preko izvršitelja, blokadom ili na drugi način, a da zaposleni ostaje oštećen jer se o državnom trošku nije lečio, predlog Srpske stranke Zavetnici je da se ti zaposleni oslobode plaćanja zdravstvenog osiguranja za taj period. Sugerisao da se obiđu zdravstveni centri van Beograda i naveo primer Prokuplja, gde je u rekonstrukciju zdravstvenog centra uloženo dosta sredstava, koje prate priče o malverzacijama. Dodao je, i da je predsednik države rekao da je pola opreme namenjene zdravstvenim ustanovama završilo u privatnim apotekama. Smatra da se ovo dešavalo jer zdravstvene ustanove nisu vodile materijalno knjigovodstvo. Ponovio je da treba obići zdravstvene ustanove van Beograda, videti koji su problemi na terenu, kao i da ljudi iz Užica očekuju da će Ministarstvo opredeliti sredstva da se umesto bolnice u Užicu izgradi klinički centar, koji bi bio važan za taj region i za deo Republike Srpske.

Svetlana Milijić iznela je da zdravstveni sistem Srbije po najnovijem Evropskom zdravstvenom potrošačkom indeksu zauzima 18. mesto i ispred je 14 evropskih zemalja, kao što su Slovenija, Hrvatska, Grčka, Rumunija, Kipar, Malta, Španija, Letonija itd, što je za pohvalu. Paralele radi, podsetila je da je Srbija 2009. godine po ovoj skali zauzimala neslavno 35 mesto, koje je delila sa Rumunijom i Letonijom. Dolaskom Aleksandra Vučića na mesto predsednika Vlade, 2014. godine, srpsko zdravstvo, kao i ekonomija i privreda polako kreću uzlaznom putanjom, te tako, istakla je, Srbija danas može da se pohvali velikim brojem izgrađenih i rekonstruisanih domova zdravlja i bolnica. Dodala je da je Srbija jedina zemlja u svetu, pored Republike Irske, koja svojim građankama omogućava vantelesnu oplodnju, pri čemu je ta granica pomerena na 45 godina života, uz napomenu da čak ni u Irskoj osiguranice nemaju mogućnost koje naše imaju, a to je da za prvo dete imaju neograničen broj pokušaja. Smatra da naši građani treba da znaju da se za retke bolesti i za lečenje u inostranstvo, 2009. godine, iz budžeta lečilo samo osam osiguranih lica, a da se 2023. godine iz budžeta za zdravstvenu zaštitu obolelih od retkih bolesti izdvaja 4,3 milijarde dinara. Zatim, naša država na Listi lekova u 2022. godini ima 87 inovativnih lekova, dok je od 2007. do 2012. godine u Srbiji na toj listi bilo samo 17 inovativnih lekova. Inovativni lekovi su jako skupi i po jednom osiguranom pacijentu za to se izdvaja 350 hiljada evra. Pored ulaganja u izgradnju i rekonstrukciju zdravstvenih ustanova, Republika Srbija ulaže ogromna sredstva i napore u opremanje tih ustanova najsavremenijom medicinskom opremom, kao što je gama nož. Zatim, jedina smo zemlja u regionu koja ima modernu tehnologiju, najmodernije akceleratore za zračnu terapju, multislajsne skenere, a sve to na inicijativu predsednika države, te dodala da jedini pokazatelj stabilnosti politike koju vodi Aleksandar Vučić jesu dobra ekonomija, dobra privreda i dobro zdravstvo.

Dr Muamer Bačevac predloženi budžet za oba razdela ocenio je kao dobro izbalansiran i optimalan u uslovima svetske krize i dodao da se pri razmatranju teme budžeta često javljaju iste dileme i pitanja. S tim u vezi, pohvalio je korektan pristup predstavnika opozicije, a kao veoma dobar naveo je predlog o uvođenju poreskih olakšica, čime bi se pružila podrška porodici. Podržava nastavak infrastrukturnih projekata u oblasti zdravstva, ali smatra da treba insistirati na ravnomernom razvoju infrastrukture i zdravstvenog odgovora na teritoriji cele države i pohvalio rekonstrukcije lokalnih bolnica, kao što su bolnice u Novom Pazaru, gde gravitira pola miliona ljudi ili u Prokuplju, kao i u bilo kojem drugom gradu, te je dodao da je planiran nastavak rekonstrukcije oko 28 zdravstvenih cenatra u Srbiji. Istakao je značaj činjenice da će RFZO za 8% imati više sredstava u budžetu, jer će na taj način naši građani moći da dobiju bolje i savremenije lekove. Kao kardiolog koji radi u Opštoj bolnici u Novom Pazaru, naveo je da angio sala te bolnice ima svu opremu kao i druge sale širom Srbije. Takođe, napredak Srbije po Evropskom potrošačkom indeksu smatra veoma značajnim. Podržava ideju ministarke za brigu o porodicu i demografiju da se projekti u ovoj oblasti prenesu na lokalne samouprave koje najbolje znaju svoje probleme i na koji način budžetska sredstva projektno da najefikasnije usmere, uz napomenu da nema ništa protiv nevladinih organizacija jer i one imaju svoje mesto i značaj u promovisanju zdravlja.

Prof. dr Mirka Lukić Šarkanović, kao lekar Univerzitetskog kliničkog cetra Vojvodine, istakla je da je u ovaj centar poslednjih godina dosta uloženo u infrastrukturu i opremu, ali i u prijem mladih lekara, čemu je doprinela kovid pandemija, koja je bila presedan u zdravstvu. S tim u vezi, dodala je, mladi kadar treba edukovati kako bi u perspektivi, za pet do deset godina oni postali stručnjaci koji će zameniti starije kolege. Smatra da je ulaganje u preventivu jako važno, te je ukazala i na potrebu i značaj lečenja u terminalnoj fazi bolesti, zbog čega je zanima da li su budžetska sredstva usmerena na palijativno lečenje, imajući u vidu da to u predloženom budžetu nije primetila.

Prof. dr Darija Kisić Tepavčević, ministar za brigu o porodici i demografiju, složila se da budžetska sredstva za ovo ministarstvo nisu dovoljna, ali kako je pitanje porodice od značaja za sve, zamolila je da im se pruži prilika kako bi se u narednom periodu videli prvi rezulatati, s obzirom na to da imaju mnogo planova i predloga. Navela je da se razmatra pomenuti model poreskih olakšica kao vid podrške porodicama, odnosno tim povodom finansijska konstrukcija koja je najprihvatljiviji model.

Marija Jevđić je istakla da se u prethodne dve i po godine videlo šta znači stabilan zdravstveni sistem, posebno kroz odgovor naše države i društva na kovid pandemiju. Dodala je da će Poslanička grupa Jedinstvena Srbija podržati budžet za 2023. godinu, uz napomenu da će se kroz rad oba ministarstva vremenom pokazati zašto su napravljene određene pozicije u rasporedu finansija i zašto negde postoje umanjenja ili uvećanja budžetskih sredstava. Ukazala je na hitnost za formiranjem dijagnostičkog centra u Kraljevu i značaj istog za ceo Raški okrug, a koji je obećavan godinama unazad. Pohvalila je formiranje novog ministarstva i dodala da je njena poslanička grupa na raspolaganju sa predlozima i podrškom u radu istog.

Dr Mirsad Đerlek, državni sekretar Ministarstva zdravlja, rekao je da uvažava dobronamerne kritike jer je svima cilj očuvanje i unapređenje našeg zdravstvenog sistema. Deli stav da predviđena budžetska sredstva u zdravstvu nisu dovoljna, posebno ne da bi se napredovalo kao što je to bilo poslednjih pet godina, ali se nada da će država brzo prevazići ovu krizu. Umanjenje sredstava za narednu godinu je na programima koji se odnose na hitan odgovor naše države na COVID–19, na razvoj kvaliteta i dostupnosti zdravstvene zaštite, te na programu prevencije i kontrole vodećih hroničnih nezaraznihoboljenja, koje jesu bitne jer uzrokuju najveći procenat smrtnosti u našoj zemlji. S tim u vezi, slaže se da treba napraviti efektivniji plan i dodao da treba ubediti ljude da se javljaju na skrininge. Mišljenja je da treba decentralizovati zdravstvo u Srbiji i s tim u vezi pomenuo da se širom Srbije renovira 28 bolnica. Izrazio je neslaganje sa stavom da država ne ulaže dovoljno u kadrove, imajući u vidu da poslednje dve godine najbolji studenti medicine odmah dobijaju zaposlenje i specijalizaciju, imaju plaćenu edukaciju, zbog čega je primetno njihovo manje interesovanje za odlazak u inostranstvo. Očekuje da će naš zdravstveni sistem biti jedan od prvih pet ili deset u Evropi, jer se u ovoj krizi pokazalo da država bez jakog zdravstva može imati ozbiljne probleme i dodao da svi zajedno treba da se borimo da sačuvamo, unapredimo i pojačamo kapacitete našeg zdravstvenog sistema.

Prof. dr Sanja Radojević Škodrić, v.d. direktora Republičkog fonda za zdravstveno osiguranje, pohvalila je konstruktivne diskusije i konstatovala da je Aleksandar Vučić prvi predsednik koji insistira na transparentnosti, a dokaz je uvođenje materijalnog knjigovodstva od ove godine u RFZO-u. Naglasila je da je zdravstvo živ sistem koji ne može precizno da se planira i koji je teško prognozirati. Povodom iznetih nedoumica u vezi sa biomedicinom, bioinženjeringom i biotehnologijom, navela je primer primene i povezanosti istih u lečenju. Naime, da bi bolesnom od maligne bolesti pružili adekvatnu zdravstvenu zaštitu, treba uvezati inovativne lekove i savremenu dijagnostiku u koju se uključuje i biomedicina. Jer, da bi pacijent dobio pravi inovativni lek, mora da uradi adekvatnu genetsku analizu, da bi bio snimljen treba da uradi skener, a da na to ne bi čekao, uvodi se veštačka inteligencija. Snimanje mogu da urade tehničari, ali da bi štedeli kadar i na vreme dobili rezultate, to radi veštačka inteligencija. Inovativni lekovi mnoge maligne bolesti pretvaraju u hronične. Međutim, ovi lekovi imaju i neželjene efekte, a jedan od tih efekata jeste neplodnost. Rešenje za te pacijente je da zamrznu reproduktivni materijal, kako bi sebi obezbedili da u budućnosti imaju porodicu. Zatim, maligne bolesti su u porastu svuda u svetu, ne samo kod nas. Sve više mladih boluje i dok se ranije maligna bolest dijagnostifikovala u 50 i 60-tim godinama, sada je to normalno i u 30 godinama života. Skrenula je pažnju da treba poboljšati kliničke studije koje nude farmaceutske kompanije, kako bi veći broj pacijenata za isti iznos mogao da krene sa terapijom. Prevencija je takođe povezana sa biomedicinom, jer genetskom analizom se može na vreme prepoznati predispozicija za određeno oboljenje i na vreme sprečiti da se ista razvije. E-recept, navela je, nije vrhunac u medicini ali je dobar put do modela porodičnog lekara. Podvukla je da se uvođenjem elektronskog recepta, u zdravstvu uštedelo milion i po evra na mesečnom nivou. U vezi sa pomenutim neizmirivanjem obaveza nekih poslodavaca prema RFZO-u, dodala je da RFZO ne može da naplati pružanje zdravstvene zaštite neosiguranim licima, kojima je hitna medicinska pomoć zagarantovana, te je dodala da bi komapnije trebalo da poštuju tržišnu ekonomiju.

Stana Božović, državni sekreta Ministarstva za brigu o porodici i demografiju, podsetila je prisutne da je naša država ranije usvajala zakone, budžete i strategije u vezi sa pitanjima porodice i nataliteta, ali da nijedan od tih akata nikada nije bio finansijski ispraćen. Stub budžeta za Razdeo 34, biće povećanje životnog standarda i ublažavanje energetske krize, te infrastrukturni projekti koji su od javnog interesa, a uključuju i kanalizaciju i prečišćavanje otpadnih voda. Budžet za 2023. godinu nije uskratio nijedno pravo i prati sve mere propisane Zakonom o finansijskoj podršci porodici sa decom, i zapravo je taj budžet veći. Naime, formiranjem ovog ministarstva, ceo softver za isplatu prava ostao je u Ministarstvu za rad, boračka i socijalna pitanja, te trenutno sredstva u budžetu za sva ova prava, obezbeđena za 2023. godinu, iznose 87.388.788.000 dinara plus 1.019.512.000 dinara na Razdelu 34. Ova sredstva opredeljena su za naknade zarada odnosno nakanade plata za vreme porodiljskog odsustva, zatim, za ostale naknade po rođenju deteta, nege deteta i posebne nege deteta; te za roditeljski dodatak koju je predložio predsednik države. Istakla je da je ovo prva politika koja je pitanje porodice i dece postavila kao nacionalno pitanje broj jedan i obezbedila novac i konkretne mere za sprovođenje, kao što su: roditeljski dodatak za prvo, drugo, treće i četvrto dete; jednokratni iznos roditeljskog dodatka za prvo dete i prvu ratu roditeljskog dodatka; novčana sredstva za izgradnju, učešće i kupovinu porodično stambenih zgrada, što je obezbeđeno za 26 majki u proteklom periodu; jednokratna pomoć za rođenje drugog i trećeg deteta, pravo koje se može ostavariti od 1. januara 2022. godine. Ova mera se odnosi na dečiji dodatak, naknadu troškova za boravak u predškolskim ustanovama za decu bez roditeljskog staranja, za decu sa smetnjama u razvoju i decu sa invaliditetom, kao i za decu korisnike novčane i socijalne pomoći. Sva ova prava isplaćuju se iz centralnog budžeta. Zatim, gradovi/lokalne samuoprave imaju svoje budžete koje izdvajaju za ove svrhe u skladu sa svojim potrebama. Naglasila je da je pitanje porodice i dece nacionalno pitanje i dodala da preliminarni rezulati popisa nisu ohrabrujući kada je u pitanju opstanak naše nacije, uz napomenu da svi zajedno (država, poslanici, akademski i civilni sektor) treba da se bave pitanjem mera populacione politike da bi se izborili sa ovim problemom. Dodala je da tek posle deset godina može da se napravi presek tih mera i analiza. S tim u vezi, ukazala je na potrebu iniciranja sastanka na kom bi bili pozvani predstavnici SANU i akademske zajednice opština i gradova, kako bi se čuli konstruktivni predlozi povodom ove teme od državnog značaja. Ruralna mesta su posebno pogođena, treba sprečiti odliv mozgova i mladima dati šansu da ostanu u svojoj zemlji. S obzirom na to je ovo novo ministarstvo, potrebna je podrška svih da zajedno gradimo bolju i lepšu Srbiju.

Predsednik Odbora prim. doc. dr. Darko Laketić podržao je inicijativu za pomenuti zajednički sastanak koji se tiče populacine i demografske politike, uz podršku Odbora svim aktivnostima koji mogu doprineti ublažavanju posledica depopulacije.

Boško Obradović je pohvalio određene mere podrške u populacionoj politici, ali je apostrofirao da su neophodni radikalni zahvati da bi se kriva našeg demografskog pada, i nestajanja, zaustavila i preokrenula u drugom pravcu. Zatim, sugerisao je organizovanje sastanka sa novim ministrom zdravlja, kako bi se ovaj odbor upoznao sa prioritetima i vizijom razvoja srpskog zdravstva, te s tim u vezi izneo svoje predloge i prioritete u razvoju zdravstva i to: povećanje plata zdravstvenim radnicima, jačanje prevencije, uvođenje koncepta porodičnog lekara, skraćivanje liste čekanja. Predložio je da Odbor organizuje javno slušanje o pitanjima biomedicine, biotehnologije i bioetike, radi upoznavanja sa istim i utvrđivanja onih koja su zaista u funkciji unapređenja zdravstvene zaštite, koja su nesporna sa etičke, moralne, verske i ustavne strane, kao i onih tema koje imaju određene bioetičke implikacije i povodom kojih treba povesti odgovarajuće javne rasprave.

Predsednik Odbora prim. doc. dr. Darko Laketić je izrazio zadovoljstvo što na ovoj sednci postoji zajednički stav po pitanju ulaganja u zdravstvo, te je povodom predloga da Odbor obiđe zdravstvene ustanove van Beograda, izneo da je to već bila praksa u ranijim mandatima, kao i da je na predloge ovog odbora došlo do značajnih ulaganja u zdravstvene centre u kojima su zapaženi loši uslovi za pružanje zdravstvene zaštite. To je bio slučaj i sa bolnicm u Prokuplju koja je građena 1923. godine, u koju je bilo neophodno uložiti određena sredstva da bi se omogućilo odgovarajuće pružanje zdravstvene zaštite. Povodom pitanja o sredstvima za program podrške aktivnostima udruženja građana u oblasti prevencije i kontrole HIV infekcije, rekao je da su to sredstva Global fonda za HIV/AIDS, a ne države Srbije, te da ovaj fond diktira gde će da ulaže svoja sredstva, da li u borbu protiv HIV-a, malarije ili tuberkuloze. Taj novac ide na testiranje rizičnih marginalnih grupa na HIV i za dodatno lečenje te populacije. Naglasio je da se svaka od tih aktivnosti pravda, ne samo Global fondu, već i Ministarstvu zdravlja kao i da je u interesu našeg zdravstva i društva da se ove rizične grupe prate, i da se popravi njihov nivo lečenja. Povodom smanjenja sredstava u budžetu za prevenciju i lečenje hroničnih nezaraznih bolesti, složio se da je to zabrinjavajuće, pogotovu u ovom postkovid vremenu kada ima mnogo tih pacijenata. Povodom teme biomedicine i bioinženjeringa, smatra da su multidisciplinarne i da za njih treba konsultovati više institucija i ministarstava, te zavisno od tih informacija, realizovati javno slušanje.

Svetlana Tadin, direktor Sektora za ekonomske poslove RFZO-a, na kraju diskusije, dodala je da su u okviru pozicije za finansiranje lekova i medicinskih sredstava u zdravstvenim ustanovama Finansijskog plana RFZO-a za 2023. godinu, predviđena dodatna sredstva za finansiranje većeg broja operacija u cilju smanjenja lista čekanja u oblastima kardiohirurgije, oftalmologije i ortopedije.

Odbor je većinom glasova (12 glasova za, 2 uzdržana od 14 prisutnih) odlučio da predloži Odboru za finansije, republički budžet i kontrolu trošenja javnih sredstava **da prihvati** Predlog zakona o budžetu Republike Srbije za 2023. godinu, Razdeo 27 - Ministarstvo zdravlja i Razdeo 34 – Ministarstvo za brigu o porodici i demografiju, sa Predlogom odluke o davanju saglasnosti na Finansijski plan Republičkog fonda za zdravstveno osiguranje za 2023. godinu, koji je podnela Vlada, u načelu, o čemu će ovaj odbor podneti izveštaj.

Sednica je završena u 13,00 časova.

SEKRETAR PREDSEDNIK

Božana Vojinović Doc. dr prim. Darko Laketić